पाएं अपने शहर की ताज़ा ख़बरें और फ्री ई-पेपरडाउनलोड करें
शहर के पुराने बस स्टैण्ड इलाके की दो दुकानों में सोमवार सुबह आग लग गई। पहले आग साइकिल की दुकान पर लगी और बाद में पास के स्कूल बैग की दुकान को भी चपेट में ले लिया। आग से नई साइकिलों के साथ मोटरसाइकिल के टायर और स्कूल बैग भी जल गए। पुलिस की सजगता से यहां दो दमकलों ने करीब डेढ़ घंटे की मशक्कत के बाद आग पर काबू पाया। फिलहाल आग का कारण शॉर्ट सर्किट बताया जा रहा है।
पुराने बस स्टैण्ड पर नगर परिषद के मालिकाना हक वाली करीब 20 दुकानें किराए पर चल रही हैं। इन्हीं दुकानों में एक दुकान भगवती साइकिल स्टोर के नाम से है, जहां शॉर्ट-सर्किट की वजह से आग लग गई। लॉकडाउन की वजह से बंद दुकान में आग बढ़ती गई और कुछ ही देर में तेज हो गई।
घटना में करीब 40 नई साइकिलें खत्म हो गईं। वहीं मोटरसाइकिल के नए टायर जलकर खाक हो गए। टायरों के कारण तेज हुई आग टीन शेड के दायरे को पारकर समीप वाली दुकान में पहुंच गई। इसमें समीप की दुकान में रखे स्कूल बैग और अन्य सामान जल गए।
हालांकि, दुकानदार ने तत्परता दिखाते हुए कुछ सामान बचा लिया। इससे पहले आग की सूचना पर पहुंची दो दमकलों ने करीब डेढ़ घंटे की मशक्कत के बाद आग पर काबू पाया। इस दौरान वहां लोगों की भीड़ जमा हो गई। पुलिस ने भीड़ को तितर-बितर करने के लिए हवा में लाठियां घुमाईं।
बड़ा हादसा टला
लॉकडाउन के बाद बाजार में बढ़ी भीड़ को लेकर शहर कोतवाल प्रदीप बिट़्टू खुद ही गश्त करते हुए दुकानों को बंद करा रहे थे। तभी वे पुराना बस स्टैण्ड पहुंचे। यहां उन्होंने एक दुकान से धुआं उठते देखा। साथ ही शटर के नीचे से आग की लपटें देखीं।
उन्होंने दमकल को इसकी सूचना दी। तब कहीं सूचना के आधे घंटे बाद दमकल वाहन मौके पर पहुंचे और हालात को काबू में लिया। अन्यथा टीन शेड वाली इन दुकानों में एक दुकान के बाद दूसरी दुकान में आग बढ़ती जाती।
दूरी ने कराई देरी
दमकल वाहनों को मौके पर आने में आधा घंटा लग गया। इसकी एक वजह फायर ब्रिगेड केंद्र की इस इलाके से दूरी रही। पहले यह केंद्र नगर परिषद परिसर में ही था, जहां से वाहन पहुंचने में केवल पांच मिनट ही लगते, लेकिन हाउसिंग बोर्ड से यहां आने में दमकल वाहनों को समय लग गया। परिषद की ओर से परिसर में अस्थायी व्यवस्था के तौर पर छोटी फायर ब्रिगेड को आपात परिस्थिति में खड़ा रखने के लिए कई बार मंथन हुआ है, लेकिन अमल में नहीं लाया गया। अस्थायी फायर ब्रिगेड यहां इसलिए भी जरूरी है कि यह क्षेत्र घनी आबादी वाला इलाका है।
बुझा दी है आग
शहर कोतवाल प्रदीप बिट्टू ने बताया कि दो दुकानों में आग लगी थी। टायर जलने से आग बढ़ गई। पीड़ित दुकानदार रिपोर्ट देगा तभी यहां हुए नुकसान का अंदाजा लगेगा। इधर, साइकिल दुकानदार की ओर से नुकसान का अनुमान करीब चार लाख रुपए लगाया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn